મૃતક ગગજીભાઇનો માલઢોર ચરાવવાનું કામ કરતા મંદબુધ્ધિના ભાઇ વાલાભાઇએ મદની સોસાયટીમાં આમીનભાઇના ઘરની દિવાલ પાસે લઘુશંકા કરી હતી. આથી આમીનભાઇએ તેને માર માર્યો હતો. આ અંગે મૃતક ગગજીભાઇ, તેનો પુત્ર હરેશ, પિતરાઇ ભાઇ ગોપાલ અને કાકા અરજણભાઇ સોંડાભાઇ, જાગાભાઇ વગેરે બાઇક પર શીરીહોટલ અને મીલવાળા આમીન ભાઇજીભાઇને ઠપકો આપવા માટે એસ્સાર પેટ્રોલ પંપે ગયા હતાં. ત્યાંથી ફોન કરતાં આમીનભાઇએ સામે મીલે છું તેવું જણાવતાં મીલમાં ગયા હતાં ત્યાં આમીનભાઇ, કોમીલભાઇ હાજર હતાં. ગગજીભાઇએ મારા ભાઇ વાલાને મગજ નથી છતાં માર માર્યો તે બરોબર ન કહેવાય તેવી વાત કરી હતી. આથી ઉશ્કેરાયેલા આમીનભાઇ અને કોમીલભાઇએ લાકડી, ધોકા કાઢીને ગગજીભાઇ પર હુમલો કર્યો હતો તેમજ પેટમાં ઠોંસા માર્યા હતાં અને બધાને મીલની બહાર કાઢી મૂકયા હતાં. આ સમયે શીરી હોટલમાંથી કરણ બરવાળાવાળો તલવાર લઇને આવ્યો હતો અને હરેશ પર હુમલો કરીને હાથમાં ઇજા કરી હતી. આ બનાવમાં ઘવાયેલા ગગજીભાઇ અને તેના પુત્ર હરેશને સારવાર માટે હોસ્પિટલમાં ખસેડાયા હતાં. બાદમાં પ્રૌઢ ગગજીભાઇની તબિયત લથડતાં વધુ સારવાર માટે બોટાદ લઇ જવામાં આવતા હતાં ત્યારે રસ્તામાં તેમનું મૃત્યુ નિપજતાં બનાવ ખૂનમાં પરિણમ્યો હતો. લાશને પોસ્ટમોર્ટમ માટે હોસ્પિટલમાં ખસેડવામાં આવી હતી. એક તબક્કે ખૂનનો ગુનો દાખલ કરવામાં ન આવે અને આરોપીઓની ધરપકડ ન થાય ત્યાં સુધી લાશનો સ્વીકાર કરવાનો ઇન્કાર કરી દેવાયો હતો. એસ.પી., ડીવાયએસપી સહિતનો પોલીસ કાફલો રાણપુર પહોંચી ગયો હતો. બાદમાં સમજાવટના અંતે મૃતદેહનો સ્વીકાર કરાયો હતો. આ અંગે ભરવાડ હરેશ ગગજીભાઇ ઓળકિયામીરની ફરિયાદ પરથી આમીન ભાઇજીભાઇ, કોમીલ અને કરણ બરવાળા સામે ગુનો નોંધવામાં આવ્યો હતો અને તેની ધરપકડ કરવા તજવીજ હાથ ધરવામાં આવી હતી.